钦定古今图书集成/明伦汇编/家范典/第084卷 > 《悼亡赋》潘岳
## 钦定古今图书集成/明伦汇编/家范典/第084卷 > 《悼亡赋》潘岳

“伊良嫔之初降，几二纪以迄兹。遭两门之不造，备荼
毒而尝之。婴生艰之至极，又薄命而早终。含芬华之
芳烈，翩零落而从风。神飘忽而不反，形安得而久安？
袭时服于遗质，表铅华于馀颜。问筮宾之何期，宵过
分而参阑。讵几时而见之”，目眷恋以相属。听鸡人之
唱筹，来声叫以连续。闻冬夜之恒长，何此夕之一促。
且伉俪之片合，垂明哲乎嘉礼，苟此义之不谬，乃全
身之半体。吾闻《丧礼》之在妻，谓制重而哀轻，既履冰
而知寒，吾今信其缘情。夕既昏兮朝既清，延尔族兮
临后庭，入空室兮望灵座，帷飘飘兮灯荧荧。灯荧荧
兮如故，帷飘飘兮若存，物未改兮人已化，馈生尘兮
酒停樽，春风兮泮冰，初阳兮戒温，逝逍遥兮浸远，嗟
茕茕兮孤魂。